
«Morir lo hace todo el mundo». Creació, direcció, dramatúrgia i interpretació: José y sus hermanas (Alejandro Curiel, Marta Díez, Carolina Manero, Gemma Polo Bosch, Glòria Ribera). Espai i vestuari: Patricia Albizu. Disseny de llums: Cube.bz. Dramaturgista: Ignacio de Antonio Antón. Mirada externa: Irene Vicente. Ajudant d’espai i vestuari: Oriol Corral. Confecció de vestuari: Javier Navas, Oleg Pankin. Composició i acompanyament sonor: Lisa Paul. Assistència en el disseny sonor: Igor Pinto. Producció: Alejandro Curiel, Carolina Manero. Assessoria de producció: Irene Vicente. Producció executiva: Marta Díez. Comunicació: Gemma Polo. Distribució: Marta Díez. Alumna en pràctiques: Alba Cervelló. Fotografia: Sílvia Poch. Vídeo: Gusto Audiovisual. Agraïments: Adolfo Abejón, Arrossades de l'Empordà, Bitò Produccions, Carlos Manero, Carlota Grau, Eduard Polo Bosch, Elena Espejo, Gerard Sancho, Guillem Jiménez, Heartbreak Hotel, Jesús Díez, Jhonson Camilo, Jordi Fondevila, Judith Espada, Marco Layera, María Aponte, Núria Heras, Pía Mazuela, Teatre de Bescanó, Valentín Fernández, Vicenç Mayans. Una coproducció de José y sus Hermanas, Teatre Lliure i  Grec 2024 Festival de Barcelona. Amb el suport d'ICEC, Fabra i Coats: Fàbrica de Creació i Temporada Alta. Direcció: José y sus hermanas (Alejandro Curiel, Marta Díez, Carolina Manero, Gemma Polo Bosch, Glòria Ribera). Teatre Lliure Gràcia, Barcelona, 26 juny a 7 juliol 2024.

_______________________________________________________________
¿Cremem el Lliure de Gràcia?

La troupe de José y sus Hermanas comença fort. Un teatre, per ser un teatre com cal, cal que almenys una vegada a la vida pateixi un incendi. Només cal recordar, diuen, els grans teatres que han tingut incendis cèlebres, sense anar més lluny, el Gran Teatre del Liceu. Per això, l'arrencada d'aquesta nova proposta de la companyia passa per proposar que es cremi el Lliure de Gràcia i així acabi obtenint els honors que es mereix.


És el cinquè espectacle de José y sus Hermanas. El més breu. El més, diria, encara en estat de gestació. Una hora clavada és una voluntat de síntesi que s'agraeix, però també és una evidència que la cosa es queda curta i que els fans de la companyia de segur que en voldrien més, tot i que ja se sap que en el pot petit sovint és on hi ha la confitura més bona.


Amb aquest «Morir lo hace todo el mundo», la companyia vol parlar de les aparences i de les mentides. I en això es basen els tres grans quadres que configuren l'espectacle. Tots tres amb un esquema similar de planteig, nus i desenllaç. Tots tres amb una voluntat estètica que compensa el gruix de text que aquesta vegada hi ha en la dramatúrgia del muntatge.


Amb un inici de pel·lícula de terror, amb la llanterna inclosa per explorar el fosc, una de les intèrprets posa la por al cos dels espectadors quan insinua allò de l'incendi: les portes d'emergència són estretes i estan pensades perquè només hi passi una persona; els de la primera fila se salvaran perquè sortiran primer; els de més amunt... irremeiablement moriran.


Lluny de «Los bancos regalan sandwicheras y chorizos», del 2017, l'espectacle iniciàtic postInstitut del Teatre i també el més premiat, o lluny també dels muntatges «Arma de construcción masiva», del 2018, i «Concurso de malos talentos», del 2022 —per cert, sembla que amb el teló vermell recuperat que també hi havia en aquest al mateix Lliure de Gràcia— aquest nou espectacle, «Morir lo hace todo el mundo», per no diferir d'altres companyies emergents dels últims anys, no amaga l'orfandat d'una de les actrius, Glòria Ribera, que, si no fos perquè fa lleig, seguint el rèquiem irònic de la troupe, només cal dir que, almenys, ja que no és a l'escenari i es reserva la codirecció, que al cel sigui.


Són quatre, doncs, aquesta vegada, però fan tots els papers de l'auca. Sempre engaltant als espectadors uns quants sopars de duro que passen per fer creure que han aconseguit tots els èxits del món somniats i per somniar en el camp de l'espectacle, des de sèries a plataformes o tocar el cel a punt de dirigir fins i tot el Teatre Lliure, abans que els prengués la poltrona un tal Enrique... ¿o potser era Manrique...?


En el primer quadre de l'espectacle, les tres actrius i l'actor que fa quatre, apareixen uniformats de generals amb aire de colpistes —ara que l'esport nacional del sabre torna a estar de moda—, en el segon, es transvesteixen en dependents d'una polleria —amb pollastre o gallina inclòs—, establiment que, per atzar es diu «José»; i en el tercer, encaputxats liles de penitents natzarens amb un pas de Setmana Santa inclòs a coll i cops de taló per marcar els canvis de posició. Tres quadres amb tres estètiques diferents que s'acompanyen, a més, d'alguns moments de projecció en directe de primers plans dels rostres dels intèrprets, qui sap si per homenatjar la fal·lera de les selfies contemporànies, amb un llarg plor inclòs d'una de les actrius. I és que, per moltes troles que s'engaltin, la realitat sempre acaba surant per damunt de tot.


José y sus Hermanas repenja tot l'espectacle en el discurs, trilingüe (català, anglès i espanyol), amb algun “pinito” cantat i sempre —actualment és important remarcar-ho— amb molt bona vocalització, cosa que permet als espectadors que no es perdin pistonada de res del que s'hi exposa i, a més, el puguin seguir, si volen, amb permanent sobretitulat en anglès i també fugaçment en català quan hi ha un moment d'anglès en directe. 


Malgrat la profecia del títol i l'evidència que “morir ho fa tothom”, els espectadors poden respirar tranquils: José y sus Hermanas els perdona i allarga la vida, els deixa sortir en pau i, per a tranquil·litat del cos de bombers, i del tal Enrique també, no tenen cap intenció de cremar el Lliure de Gràcia, entre altres coses, ni que no ho diguin, potser perquè anem prou escassos d'aigua per apagar el foc.

Andreu Sotorra, Clip de Teatre, 27 juny 2024
Renéixer ho fan uns quants


José y sus hermanas han estrenat el seu cinquè espectacle al Lliure de Gràcia, dins del cartell del Grec el mateix dia que s'inaugurava el festival a la muntanya de Montjuïc. Aquest comentari neix d'assistir a un passi previ del Lliure (si trobem forat a l'agenda per veure'l més endavant, hi tornarem). La companyia manté una certa estètica kitsch i la voluntat de fer una ficció per transmetre la seva veu (jove, fresca, encesa) a l'escenari. Segurament el discurs era molt més incendiari políticament al seu primer muntatge «Los bancos regalan sandwicheras y chorizos» (2017). Van reblar el clau furgant sobre l'educació a «Arma de construcción masiva» (2018) i sobre el turisme que blasmem de la nostra Barcelona hipermassificada i que, alhora, practiquem a altres puntes d'Europa (de Roma a Amsterdam) amb «Explore el jardín de los Cárpatos» (2020). La veritat és que el pinyol de la companyia continua, però la seva radicalitat s'ha estovat (en part com els signes del temps del 15M i l'1-O; hem passat a un temps polític bastant més pragmàtic, per exemple). La revolta és, ara, més conformista, més possibilista. I, en aquest sentit, provocar una catarsi com a la desenfafada «Concurso de malos talentos» (2022) i, ara, a aquesta peça. Són dos títols que tenen aire de transició (després de la mort només queda renéixer per continuar existint): els obliga a donar un cop de timó en la Bíblia de la companyia.


La situació que planteja JYSH en aquesta peça és com l'èxit es va esmicolant per les fatalitat del destí. Les espurnes de brillantor d'un grup que ha sacsejat l'escena contemporània a Catalunya sura i s'ofega, com la inestabilitat econòmica de la majoria dels joves amb carreres i futurs prometedors, però que l'oportunitat no se'ls ha presentat en el moment adequat. La veritat és que JYSH sí que van tenir aquest cop de sort i el van saber aprofitar: Presentaven una escena irregular, de canvis de format juxtaposats fidels a l'expressió de cada artista del grup. Aquella desinhibició, ara ha d'obrir un nou pas. És necessari per escapar-se d'un format que han anat domesticant, uniformitzant, fent-lo més coherent, però menys agressiu. En aquest muntatge només apareixen quatre intèrprets (Alejandro Curiel, Marta Díez, Carolina Manero i Gemma Polo Bosch). Glòria Ribera, la cinquena habitual no hi surt, tot i que és citada explícitament.


En la peça, plantejada en una forma de tríptic que repeteix el quadre de patetisme salta de la celebració de la fama, al gaudi del diner fàcil fins a ser uns potentats empresaris selfmades (tipus Fairfly), que especulen amb el mercat immobiliari i, finalment, uns ioguis zens en una mena de comuna a Bali. En el fons, efectivament, la mort és el que comparteixen tots els mortals. El repte, en clau artística és que aquestes petites morts traspassin a un nou renaixement (com insinuava Sílvia Pérez Cruz al concert inaugural d'aquest Grec). Renéixer no és a l'abast de tothom. A més de la feina i el talent (que han demostrat durant aquests anys les de JYSH) ara convindria trobar una clau que els remogui els seus propis fonaments. L'espectacle es deixa veure, diverteix per moments, atrapa per la seva velocitat i fusió de formats, amb una buidor divertidament inútil, retransmetent-se des del telèfon mòbil com un TikTok de consum i caducitat ràpida. Ara, doncs, el repte és sortir d'aquest bucle o, si més no, donar noves claus més enllà de contemplar la degradació de la societat del consum. Nao Albet i Marcel Borràs iels de VVAA han fet peces que anuncien (o hi especulen) un final, un canvi, una reinvenció. Tots estem convocats a morir; pocs tindran l'olfacte de renéixer de les seves cendres.

Jordi Bordes, Recomana, 27 juny 2024
Què podem fer, si deixem d'enganyar-nos?


¿Recordeu com començava l’anterior espectacle de José y sus Hermanas, aquell en el qual assistíem a un “Concurso de malos talentos”? La companyia que tantes expectatives ens havia despertat assegurant-nos que els bancs regalen sandvitxeres i xoriços, que després ens va advertir que els sistemes educatius poden ser armes de destrucció massiva, i que quan això de viatjar es va posar difícil per culpa d’una pandèmia ens va convidar a fer un viatge virtual als Carpats, iniciava el seu espectacle anterior aconsellant-nos que rebaixéssim al màxim les nostres expectatives sobre allò que érem a punt de veure.

Les expectatives, millor deixar-les a casa. I curiosament i paradoxalment, aquesta renuncia a les falses expectatives que ens haguéssim pogut fer abans d’iniciar-se l’espectacle, era el fragment de la proposta que ens obria més expectatives, perquè resultava ser també el fragment més brillant d’un muntatge que, acte seguit, sí venia a justificar l’advertència que ens havia fet la fraternitat josefiana.

Després de la broma que resultava no ser-ho, quedava demostrat que la companyia es trobava en quelcom que, vist des de fora (des del pati de butaques), s’assemblava força a allò que els francesos denominen com una situació d'“impasse”; una situació d’estancament  creatiu que necessita buscar sortida, si es vol evitar que la cosa comenci a tornar-se perillosa. ¿Serien capaces les germanes i en José de sortir-se’n de l’amenaça d’estancament que s’ensumava llavors?


La resposta cal buscar-la a «Morir lo hace todo el mundo». I certament, el títol no convida a l’optimisme. Però sí que convida a fer un exercici de realisme encara més radical que aquell amb el qual començava l’espectacle anterior. Ara ja no es tracta solament de rebaixar les expectatives, sinó de recordar-nos l’única expectativa que s’acabarà fent real per cadascun de nosaltres. Però el cas és que després d’un fosc pròleg sinistre que anuncia la possibilitat d’un sinistre total amb forma de teatre en flames, i quan ja comencem a sentir el neguit i la necessitat de buscar una porta de sortida, les José opten per vendre’ns amb alegre optimisme la moto del més aclaparador dels èxits.

Vestidetes totes elles com si fossin membres d’una junta militar d’aquestes que tenen tirada pels governs dictatorials, les José ens expliquen com ha triomfat i de quina forma s’ha passejat pels més cobejats festivals escènics internacionals el seu més recent muntatge.

Si fins i tot la Liddell, que ben aviat serà de nou entre nosaltres per presentar-nos l’espectacle amb el qual acaba d’impactar al Festival d’Avinyó, els va voler felicitar personalment! Ara sí que sí que formen ja part inqüestionable de la més idolatrada avantguarda teatral del món mundial! I just quan tot anava tan bé, va la Glòria (Glòria Ribera, una de la cinc integrants de la germanat) i els diu que ella, ho deixa.

Caldrà doncs reinventar-se. Que és el que fan José i Cia. al llarg dels tres actes que integren l’espectacle. Una triple  reinvenció que segueix sempre la mateixa estructura pel que fa al guió del qual parteix, i que acaba també sempre sent rebuda amb el mateix èxit aclaparador, perquè està vist que aquesta gent està destinada a triomfar sigui quin sigui l’àmbit en el qual es mogui.

Però que alhora, canvia sempre per complert d’objectius professionals i d’escenari. Si sou fans de “Breaking Bad” i “Better Call Saul”, és ben possible que us passi com em va passar a mi mateix i a algun altra crític veí de butaca (els dos vam constatar que havíem compartit la transmissió de pensament) i el cap us porti cap aquella saborosa cadena especialitzada en servir pollastre fregit i coneguda com Los Pollos Hermanos: a l’hora de muntar un “pollo”, les José no tenen res que envejar-li al coronel Sanders. I si sou fans de Brad Pitt (¿qui no ho és, tret de l’Angelica Jolie?), segur que agraireu veure’l canonitzat i passejant per l’escenari com si fos la Macarena quan arriba Setmana Santa.

Però, després d’haver-nos deixat constància de  la seva capacitat per convertir cadascuna de les seves iniciatives en un esdeveniment d’aquells susceptibles de ser reconvertits en sèries que regnen a Netflix i  programes televisius de màxima audiència (està vist que les José poden passar com si res de regnar al territori de l’experimentació agosarada a imposar-se al territori mainstream), ha arribat l’hora de tocar dempeus a terra. Morir, ho fa tothom. Però mentir-se a un mateix, gairebé també ho fa tothom. Només cal llegir-se el text amb el qual les José presenten aquesta proposta. Un text que comença preguntant-se “¿voleu dir que no seria millor que féssim veure que tot va bé?”.

I potser si ho fem veure, ens ho acabarem creient. I acabarem ocultant-nos a nosaltres mateixes les pors que ens assetgen, encara que les dissimulem posant-li molt d’humor a tot plegat. I tocant dempeus a terra, diria que algunes de les pors que assalten a les germanes José, estan força justificades.

La resposta a la manca d’expectatives que reclamava la companyia a l’espectacle anterior, ha estat un espectacle que abaixa una mica més el nivell de les expectatives. Un espectacle que (com li  passava també recentment al col·lectiu VVAA amb «Baby No More») ,sembla constatar el perill al qual s’enfronten de vegades algunes formacions joves que, tot just quan comencen a no ser tan joves i desapareix l’efecte revelació, comencen alhora a mostrar febleses necessitades d’una urgent revisió.

Tot disposant ara, i per gentilesa de les nostres més sagrades institucions teatrals, d’uns mitjans inimaginables quan van començar a fer soroll creatiu, les germanes i en José saben guarnir correctament el decorat i revestir-lo d’aquella mena d’aires festius que fàcilment pot agrair-li bona part del públic. Però alhora, no acaben de trobar la forma d’omplir aquest decorat amb quelcom més substanciós que la broma ràpida i sovint força previsible.

Ja ho sabem que, com que venien a dir alhora a l’espectacle anterior, de vegades pot imposar-se la sensació que també al teatre està ja tot inventat, i costa trobar nous camins. Però aquesta era precisament la millor qualitat de la primera proposta de la companya, aquella dels bancs i els xoriços: la seva capacitat per sorprendre i per mostrar i demostrar com, gairebé des de la nuesa escènica, es podia obrir una reflexió generacional al voltant del passat no exempta alhora del seu bon tarannà lúdic.

Per contra, la trajectòria una mica descendent de la formació sembla haver arribat al temut moment “impasse” al qual em referia abans. Res del que veus a l’escenari resulta prou convincent, ni prou eixerit, ni prou original, ni prou brillant encara que no sigui original, com per fer-te sentir que ets davant quelcom més estimulant que una broma amb els  seus petits moments d’aïllada  brillantor, interpretada amb ganes, però servida sense massa imaginació.

I quan la companyia intenta posar-se transcendent, tampoc troba la forma d’anar més enllà d’allò previsible: serveixi com a exemple la lleugera sensació de perill que vol crear el monòleg inicial i, molt especialment, el tirant a massa tòpic i ple de llocs comuns l'altre monòleg que ens deixa anar Alejandro Curiel mentre ens enlluerna una barra de focus.

Cert: de vegades passen per l’escenari escenes resoltes amb  prou gràcia i defensades amb prou energia com per maquillar les mancances de tot plegat. Però decididament, amb això no en hi ha prou. Conscient o inconscientment, la sensació que deixa anar l’espectacle és que les germanes José segueixen preguntant-se “¿i ara, què?”, i segueixen sense haver trobat la resposta.  
Ramon Oliver, Recomana, 1 juliol 2024

